钦定古今图书集成/明伦汇编/官常典/第673卷 > 乐恢
## 钦定古今图书集成/明伦汇编/官常典/第673卷 > 乐恢

按《后汉书》本传，“恢字伯奇，京兆长陵人也。父亲，为县
吏，得罪于令，收将杀之。恢年十一，常俯伏寺门，昼夜
号泣。令闻而矜之，即解出亲。恢长好经学，事博士焦
永。永为河东太守，恢随之官，闭庐精诵，不交人物。后
永以事被考，诸弟子皆以通关被系，恢独曒然不污
于法，遂笃志为名儒。性廉直介立，行不合己者，虽贵”
不与交。信阳侯阴就数致礼请恢，恢绝不答。后仕本
郡吏，太守坐法诛，故人莫敢往，恢独奔丧行服，坐以
抵罪。归复为功曹，选举不阿，请托无所容。同郡杨政
数众毁恢，后举政子为孝廉，由是乡里归之。辟司空
牟融府。会蜀郡太守第五伦代融为司空，恢以与伦
同郡，不肯留，荐颍川杜安而退。诸公多其行，连辟之，
遂皆不应。后征拜议郎，会车骑将军窦宪出征匈奴，
恢数上书谏争，朝廷称其忠。入为尚书仆射。是时，河
南尹王调、洛阳令李阜与窦宪厚善，纵舍自由。恢劾
奏调、阜并及司隶校尉，诸所刺举，无所回避，贵戚恶
之。宪弟夏阳侯瓌欲往候恢，恢谢不与通。宪兄弟放
纵而忿其不附己，妻每谏恢曰：“昔人有容身避害，何
必以言取怨！”恢叹曰：“吾何忍素餐立人之朝乎！”遂上
疏谏曰：“臣闻百王之失，皆由权移于下，大臣持国，常
以埶盛为咎。伏念先帝圣德未永，早弃万国。陛下富
于春秋，纂承大业，诸舅不宜干正王室，以示天下之
私。《经》曰：‘天地乖互，众物大伤；君臣失序，万人受殃。政
失不救，其极不测。方今之宜，上以义自割，下以谦自
引，四舅可长保爵土之荣，皇太后永无惭负宗庙之
忧，诚策之上者也’。”书奏，不省。时窦太后临朝，和帝未
亲万机，恢以意不得行，乃称疾乞骸骨，诏赐钱，太医
视疾。恢荐任城郭均、成阳高凤，而遂称笃。拜骑都尉，
上书辞谢曰：“仍受厚恩，无以报效。夫政在大夫，孔子
所疾；世卿持权，《春秋》以戒。圣人恳恻，不虚言也。近世
外戚富贵，必有骄溢之败。今陛下思慕山陵，未遑政
事，诸舅宠盛，权行四方，若不能自损，诛罚必加。臣寿
命垂尽，临死竭愚，惟蒙留神。”诏听上印绶，乃归乡里。
窦宪因是风厉州郡，迫胁恢，遂饮药死。弟子缞绖挽
者数百人，庶众痛伤之。后窦氏诛，帝始亲事恢。门生
何融等上书陈恢忠节，除子己为郎中。